text: [{"text_idx": "#000000", "text": "- Ti\u0301\u00f0indi, mentan og i\u0301tro\u0301ttur"}, {"text_idx": "#000002", "text": "Um eina go\u0301\u00f0a viku skal alt avgerast i\u0301 einum finaludysti."}, {"text_idx": "#000005", "text": "Nu\u0301 skal hv\u00f8r dystur avgerast. Stendur a\u0301 j\u00f8vnum eftir vanliga leikti\u0301\u00f0, ver\u00f0ur sp\u00e6lt i\u0301 ha\u0301lvan ti\u0301ma aftrat. Stendur ta\u0301 framvegis a\u0301 j\u00f8vnum, skal dysturin avgerast vi\u00f0 brotsssp\u00f8rkum. Vinnarin heldur fram, taparin fer til hu\u0301s."}, {"text_idx": "#000006", "text": "Seinnapartin bresta favorittarnir u\u0301r Brasil saman vi\u00f0 Kroatia, sum var i\u0301 finaluni i\u0301 seinastu heimsmeistarakappingini i\u0301 Russlandi i\u0301 2018."}, {"text_idx": "#000007", "text": "Brasilska fo\u0301tbo\u0301ltslandsli\u00f0i\u00f0 hevur aftur hugtiki\u00f0 heimin vi\u00f0 si\u0301num tiltikna vakra og da\u0301randi sp\u00e6li. La jogo bonita - hitt vakra sp\u00e6li\u00f0 - hevur veri\u00f0 i\u0301 ha\u0301s\u00e6ti hja\u0301 teimum kanariugulu i\u0301 flest \u00f8llum dystum i\u0301 Katar. Framu\u0301rskarandi tekniski f\u00f8rleikin og estetiska sti\u0301lmedviti\u00f0 hja\u0301 hv\u00f8rjum sp\u00e6lara stendur i\u0301 go\u0301\u00f0um samsvari vi\u00f0 landsins stoltu fo\u0301tbo\u0301ltstradisjo\u0301nir."}, {"text_idx": "#000008", "text": "Anna\u00f0 ey\u00f0kenni er sp\u00e6ligle\u00f0in. Eitt n\u00e6stan barnsligt k\u00e6ti spri\u0301kir undir ovastu fla\u0301ini. Sp\u00e6larunum fellir l\u00e6tt og o\u0301makaleyst at tri\u0301na sambadansin eftir eitt vakurt ma\u0301l. Tudo acaba em samaba. Solei\u00f0is nevna teir alskin fyri k\u00e6ti og karnevali, sum er n\u00e6rskylt vi\u00f0 teirra hugsan um fo\u0301tbo\u0301lt, sum eina vakra savnandi kraft."}, {"text_idx": "#000009", "text": "N\u00e6rum hv\u00f8rja fer\u00f0, at Brasil f\u00e6r ma\u0301l, savnast sp\u00e6lararnir i\u0301 einum fagna\u00f0ardansi, mest a\u0301t\u00f8kur macarena-dansi. Venjarin, 61 a\u0301ra gamli Tite, sm\u00e6\u00f0ist heldur ikki at geva seg uppi\u0301 ringin av dansandi sp\u00e6larum vi\u00f0 si\u0301\u00f0ulinjuna, ta\u0301 i\u00f0 teir gulu fegnast um eitt ma\u0301l. Men ikki \u00f8llum da\u0301ma henda brasilska ny\u0301si\u00f0in. Tveir fyrrverandi sp\u00e6larar, i\u0301rin Roy Keane og skotin Graeme Sounness, geva ilt av, ti\u0301 teir halda hetta vera o\u0301s\u00f8miligan, ha\u0301\u00f0andi atbur\u00f0 mo\u0301ti mo\u0301tst\u00f8\u00f0uli\u00f0num."}, {"text_idx": "#000010", "text": "Brasilski mi\u00f0vallarsp\u00e6larin, Lucas Paqueta, undrast a\u0301 hesar atfinningar. - Okkara dansur er tekin um gle\u00f0i, ikki vanvir\u00f0ing. At ha\u0301\u00f0a mo\u0301tpartin liggur okkum fjart. Tu\u0301 kanst siga, at brasilskur fo\u0301tbo\u0301ltur er i\u0301tro\u0301tttur vi\u00f0 einum brosi, sigur Paqueta. Li\u00f0felagi hansara, Vinicius Junior, leggur aftrat, at ka\u0301ta og l\u00e6tta huglagi\u00f0, sum ey\u00f0kennir brasilska fo\u0301lki\u00f0, endurspeglast i\u0301 okkara sp\u00e6ligle\u00f0i."}, {"text_idx": "#000011", "text": "Sto\u0301ra stj\u00f8rnan hja\u0301 Brasil, Neymar, kann nu\u0301 taka meti\u00f0 sum hann, i\u00f0 hevur skoti\u00f0 f\u00e6est ma\u0301l av \u00f8llum a\u0301 brasilska landsli\u00f0num. Neymar hevur skoti\u00f0 i\u0301 alt 76 ma\u0301 fyri Brasil - eitt minni enn Pele\u0301, sum eigur meti\u00f0 vi\u00f0 77 ma\u0301lum. Neymar sp\u00e6lir i\u0301 dag si\u0301n 124 landsdyst - 82 a\u0301ra gamli Pele\u0301, i\u00f0 seg\u00f0ist liggja fyri dey\u00f0anum, sp\u00e6ldi i\u0301 alt 92 landsdystir."}, {"text_idx": "#000012", "text": "HM i\u0301 fo\u0301tbo\u0301lti, HM ti\u0301\u00f0indi"}, {"text_idx": "#000013", "text": "Ein tann st\u00f8rsti i\u0301 kroatisku s\u00f8guni"}, {"text_idx": "#000014", "text": "Dystur okkara mo\u0301ti Brasil seinnapartin er ein av st\u00f8rstu dystum i\u0301 s\u00f8gu landsins, sigur kroatiski landsli\u00f0svenjarin, Zlatko Dalic."}, {"text_idx": "#000015", "text": "- Eg meti dystin javnt vi\u00f0 HM-finaluna mo\u0301ti Fraklandi fyri fy\u0301ra a\u0301rum si\u0301\u00f0ani. At sp\u00e6la mo\u0301ti Brasil er ovursto\u0301r avbjo\u0301\u00f0ing, men eisini sto\u0301rur hei\u00f0ur, sigur kroatiski venjarin."}, {"text_idx": "#000016", "text": "Ta\u00f0 er ikki yvir at dylja, at i\u0301tro\u0301ttur og fo\u0301tbo\u0301ltur - kanska serliga fo\u0301tbo\u0301ltslandsli\u00f0i\u00f0 - hevur a\u0301tt ty\u0301\u00f0andi lut i\u0301 strembanini at skilgreina ein kroatiskan tjo\u0301\u00f0skaparsamleika eftir at Jugsolavia gekk til grundar fyrst i\u0301 90-unum. Fyrrverandi kroatiski landsli\u00f0ssp\u00e6larin, Slaven Bilic, sigur solei\u00f0is: vit sp\u00e6la ikki bara okkara vegna. Ei heldur bara fyri nu\u0301verandi Kroatia. Vit sp\u00e6la fyrst og fremst teimum til hei\u00f0urs, sum lo\u0301tu li\u0301v i\u0301 borrgarakri\u0301gnum i\u0301 90-unum - teimum, sum offra\u00f0u seg fyri, at Kroatia gj\u00f8dist sja\u0301lvst\u00f8\u00f0ugt. Ta\u0301 Kroatia sp\u00e6lir, sp\u00e6la vit i\u0301 veruleikanum fyri einari heilari r\u00f8rslu - einari fr\u00e6lsisr\u00f8rslu, sigur Slaven Bilic."}, {"text_idx": "#000017", "text": "Ein annar fyrrverandi kroatiskur landsli\u00f0ssp\u00e6lari, Zvonimir Boban, sigur: ongasta\u00f0ni i\u0301 heiminum hevur i\u0301tro\u0301tturin so sterkan tjo\u0301\u00f0arbyggjandi og samleikafremjandi ty\u0301dning, sum i\u0301 Kroatia."}, {"text_idx": "#000018", "text": "Seinni fjo\u0301r\u00f0ingsfinaludysturin i\u0301 dag ver\u00f0ur ein klassiskari. Argentina mo\u0301ti Hollandi. Somu lond sp\u00e6ldu HM-finaluna i\u0301 1978. Ta\u0301 tryggja\u00f0i Mario Kempes vi\u00f0 tveimum ma\u0301lum i\u0301 finaluni i\u0301 Buenos Aires Argentina si\u0301tt fyrsta HM-heiti vi\u00f0 3-1 sigri a\u0301 Hollandi. Mong minnast helst eisini go\u0301\u00f0a dystin i\u0301 fjo\u0301r\u00f0ingsfinaluni i\u0301 HM-endasp\u00e6linum i\u0301 Fraklandi i\u0301 1998. Ta\u0301 fekk Holland revansju. Dennis Bergkamp skeyt sigursma\u0301li\u00f0 i\u0301 2-1 sigrinum."}, {"text_idx": "#000019", "text": "Holland hevur sum einasta land veri\u00f0 i\u0301 trimum HM-finalum uttan at vinna. I\u0301 1974, 78 og 2010. Men lutfalsliga li\u0301tla Holland kann breggja s\u00e6r av, at vera upphav til eina av fo\u0301tbo\u0301ltsins st\u00f8rstu kollveltingum. I\u0301 roynd og veru hevur Oranje, sum Holland go\u0301\u00f0sliga ver\u00f0ur nevnt, havt so sto\u0301ran ty\u0301dning i\u0301 fo\u0301tbo\u0301ltsins menningargongd, at hugsjo\u0301narmeenn sum Rinus Michels og a\u00f0rir landsmenn vi\u00f0 honum i\u0301 veruleikanum vo\u0301ru teir, sum la\u00f0a\u00f0u grundina til ta\u00f0, sum heilt no\u0301gv li\u00f0 - b\u00e6\u00f0i klubbli\u00f0 og landsli\u00f0 - i\u0301 dag grunda si\u0301tt sp\u00e6l a\u0301."}, {"text_idx": "#000020", "text": "Hetta er sonevndi totalfo\u0301tbo\u0301lturin, sum mentist i\u0301 70-unum. Ajax Amsterdam og hollendska landsli\u00f0i\u00f0 vi\u00f0 Michels a\u0301 si\u0301\u00f0ulinjuni og Johan Cruyff sum dirigenti a\u0301 v\u00f8lli lansera\u00f0u hesa fo\u0301tbo\u0301ltsvekingina, sum grunda\u00f0 var a\u0301 eitt smidligt, livandi og da\u0301randi r\u00f8rslumynstur a\u0301 v\u00f8llinum."}, {"text_idx": "#000021", "text": "Hevur Holland ikki vunni\u00f0 HM-heiti\u00f0 enn, so sp\u00e6lir mo\u0301tst\u00f8\u00f0uli\u00f0i\u00f0 - Argentina -fyri si\u0301num tri\u00f0ja HM-sigri. Hin fyrsti var vunnin a\u0301 heimav\u00f8lli i\u0301 1978 i\u0301 einum endasp\u00e6li, sum ikki var minni umstri\u0301ttt enn endasp\u00e6li\u00f0 i\u0301 Katar. I\u0301 1978 ra\u0301ddi hitt illa gitna herna\u00f0arsty\u0301ri\u00f0 vi\u00f0 ti\u0301 eirindaleysa herovastanum Jorge Rafael Videla a\u0301 odda i\u0301 Argentina. Har\u00f0renda sty\u0301ri\u00f0 fall eftir Falklandskri\u0301ggi\u00f0 mo\u0301ti Bretlandi i\u0301 1982. Ta\u00f0 kendist ti\u0301 argentinum sum s\u00f8tur sigur, at Argentina a\u0301vegis HM-sigrinum i\u0301 1986 koppa\u00f0i ju\u0301st Onglandi i\u0301 fjo\u0301r\u00f0ingsfinaluni i\u0301 Meksiko vi\u00f0 o\u0301gloymandi sigursma\u0301linum hja\u0301 argentinska fo\u0301tbo\u0301ltsavgudinum Diego Maradona."}, {"text_idx": "#000022", "text": "I\u0301 dag er Lionel Messi m\u00e6ti fo\u0301tbo\u0301ltsu\u0301rm\u00e6lingurin i\u0301 Argentina. Ein annar fyrrverandi argentinskur sto\u0301rsp\u00e6lari, Jorge Valdano, sum skeyt eitt av ma\u0301lunum i\u0301 argentinska 3-1 finalusigrinum a\u0301 Vesturty\u0301sklandi i\u0301 1986, sigur i\u0301 vi\u00f0tali vi\u00f0 bretsa fo\u0301tbo\u0301ltsh\u00f8vundin Sid Lowe a\u0301 The Guardian, at da\u0301mar t\u00e6r ikki Messi, so da\u0301mar t\u00e6r ikki fo\u0301tbo\u0301lt."}, {"text_idx": "#000023", "text": "Valdano, sum i\u0301 si\u0301ni ti\u0301\u00f0 sp\u00e6ldi i\u0301 Real Madrid, er spentur, um Argentina fer at vinna tri\u00f0ja HM-sigurin. - Eg haldi, at Argentina hevur funni\u00f0 r\u00f8ttu vistskipanina, um eg so ma\u0301 siga. Ta\u0301 i\u00f0 eg sa\u0301 argentinsku sp\u00e6lararnar sti\u0301ga u\u0301r leikarabussinum, rann m\u00e6r til hugs filmurin Oceans Eleven. Messi gekk fremstur, hinir hildu seg uttan um hann i\u0301 einum try\u0301hyrningsskapi. Ta\u00f0 hevur symbo\u0301lskan ty\u0301dning, og talar uttan or\u00f0 um ta\u00f0, sum Argentina er. Messi tykist vera i\u0301 go\u0301\u00f0um samljo\u0301\u00f0i vi\u00f0 seg sja\u0301lvan. Ta\u00f0 er okkurt fri\u0301gerandi, onkur linni at ho\u0301ma i\u0301 hansara andlitsbra\u0301i og medfer\u00f0, ti\u0301 havi eg ein varhuga av, at nu\u0301 fer ta\u00f0 at eydnast honum at bera okkum \u00f8ll til sigurs i\u0301 Katar, sigur Jorge Valdano."}, {"text_idx": "#000024", "text": "Fjo\u0301r\u00f0ingsfinaludystirnir i\u0301 dag eru sum nevnt Kroatia og Brasil klokkan 15, og Holland-Argentina klokkan 19."}, {"text_idx": "#000026", "text": "HM-ti\u0301\u00f0indi eru aftur i\u0301 morgin."}, {"text_idx": "#000027", "text": "Eftir h\u00f8vu\u00f0sti\u0301\u00f0indasendingina a\u0301 middegi, fr\u00e6tta vit ny\u0301ggjastu ti\u0301\u00f0indini um endasp\u00e6li\u00f0 i\u0301 heimsmeistara-kappingini i\u0301 fo\u0301tbo\u0301lti fyri manslandsli\u00f0. Suni Merkistein leggur til r\u00e6ttis."}]